Vanuit 'n oorhoofse perspektief is bevolkingsverskuiwings en -aanwas twee van die belangrikste komponente van verstedeliking en van die knelpunte wat daarmee gepaard gaan, onder meer oorbevolking, woningnood en werkloosheid. Bevolkingsverskuiwings en -groei het egter ook ingrypende implikasies vir die agrariese gemeenskap omdat dit die kiem bevat van sosiale agteruitgang op die platteland. Een van die ekonomiese faktore wat bevolkingsverskuiwings aan die gang sit, onafhanklik van die normale trekkrag van die stedelike gebiede, is periodieke uitgerekte droogtes, soos die waarin Suidelike Afrika die afgelope jare vasgevang is.
lntensiewe navorsing in verband met die presiese sosio-ekonomiese uitwerking van langdurige droogtes op die boerderygemeenskap is nag nie gedoen nie. Dit wil egter voorkom of groot getalle ekonomies aktiewe boere hulle plase in hierdie omstandighede "tydelik" verlaat met die eerlike voorneme om terug te keer as boerderyomstandighede verbeter. Dit gebeur egter nie, want in die praktyk keer net 'n gedeelte van die boere permanent terug. Dikwels is dit die jongmense wat 'n daadwerklike bydrae tot bevolkingsaanwas te maak het, wat in die stedelike gebiede agterbly en hulle metterwoon daar vestig. Die gevolg is dat die bevolking van die landelike gebiede nie net skerp afneem gedurende en na uitgerekte droogtes nie, maar ook progressief verouder. Hierdie verskynsel behoort dus die ernstige aandag van streek- en ekonomiese historici en uiteindelik die owerheid te geniet.
•	Opsomming: Onder-Kouga, geleë noord van die Langkloofvallei, word wel deur vroeë reisigers vermeld, maar is waarskynlik nooit deur hulle besoek nie. Die vroegste aanduiding dat Blankes die gebied bewoon, vind ons in ...